b'\n_START_ARTICLE_\n\xc8\x98coala Na\xc8\x9bional\xc4\x83 de Administra\xc8\x9bie din Fran\xc8\x9ba\n_START_SECTION_\nScopul \xc8\x99colii\n_START_PARAGRAPH_\nFormeaz\xc4\x83 \xc3\xaenal\xc8\x9bi func\xc8\x9bionari ai administa\xc8\x9biei franceze (Consiliul de Stat, Curtea de Conturi, Inspec\xc8\x9bia Finan\xc8\x9belor, Corpul prefectural, Corpul Diplomatic sau Consular, Expansiunea economic\xc4\x83 \xc3\xaen str\xc4\x83in\xc4\x83tate etc.)\n_START_SECTION_\nLoca\xc8\x9bie\n_START_PARAGRAPH_\nLa \xc3\xaenfiin\xc8\x9bare, \xc3\xaen 1945, \xc8\x98coala Na\xc8\x9bional\xc4\x83 de Administra\xc8\x9bie a avut sediul la Paris. Dup\xc4\x83 anul 1991, a fost \xc3\xaen parte transferat\xc4\x83 la Strasbourg. Pentru o perioad\xc4\x83, sediul ENA a fiin\xc8\x9bat \xc3\xaen dou\xc4\x83 loca\xc8\x9bii: Paris \xc8\x99i Strasbourg. Necesitatea de reducere a costurilor \xc3\xaentre\xc8\x9binerii celor dou\xc4\x83 loca\xc8\x9bii ca \xc8\x99i loca\xc8\x9bia special\xc4\x83 a sediului din Strasbourg (o fost\xc4\x83 \xc3\xaenchisoare transformat\xc4\x83 \xc3\xaen \xc8\x99coal\xc4\x83), au condus la decizia de a se renun\xc8\x9ba la sediul din Paris \xc8\x99i la mutarea definitiv\xc4\x83 a sediului la Strasbourg._NEWLINE_Anual cel pu\xc8\x9bin un rom\xc3\xa2n iese de pe b\xc4\x83ncile \xc8\x99colii. P\xc3\xa2n\xc4\x83 acum au absolvit cursurile ENA aproximativ 30 de rom\xc3\xa2ni. Ace\xc8\x99tia lucreaz\xc4\x83 \xc3\xaen domenii variate\xc2\xa0: administra\xc8\x9bie public\xc4\x83, diploma\xc8\x9bie, \xc3\xaentreprinderi multina\xc8\x9bionale, cabinete de avocatur\xc4\x83 \xc8\x99i ocupa pozi\xc8\x9bii de top.\n_START_SECTION_\nCrearea ENA\n_START_PARAGRAPH_\n\xc8\x98coala Na\xc8\x9bional\xc4\x83 de Administra\xc8\x9bie (ENA) a fost creat\xc4\x83 prin Ordonan\xc8\x9ba Nr. 45-2283, din 9 octombrie 1945 emis\xc4\x83 de Guvernul Provizoriu al Republicii Franceze, pe atunci prezidat de Generalul Charles de Gaulle. Aceast\xc4\x83 decizie, care va d\xc4\x83r\xc3\xa2ma \xc3\xaen profunzime \xc3\xaens\xc4\x83\xc8\x99i structura administra\xc8\x9biei publice franceze, fusese preg\xc4\x83tit\xc4\x83 de Misiunea provizorie de reform\xc4\x83 a Administra\xc8\x9biei franceze, a\xc8\x99ezat\xc4\x83 sub patronatul \xc8\x99efului guvernului francez \xc8\x99i condus\xc4\x83 de Maurice Thorez, Vice-pre\xc8\x99edinte al Consiliului de Mini\xc8\x99tri \xc8\x99i Secretar General al Partidului Comunist Francez. Dup\xc4\x83 demisia lui Charles de Gaulle, lui Maurice Thorez i-a revenit sarcina de a conduce reforma administrativ\xc4\x83 \xc8\x99i de a elabora statutul func\xc8\x9biei publice, preocup\xc3\xa2ndu-se de asigurarea na\xc8\x99terii \xc8\x98colii Na\xc8\x9bionale de Administra\xc8\x9bie, creat\xc4\x83 \xc3\xaenainte de intrarea sa \xc3\xaen Consiliu. Michel Debr\xc3\xa9, raportor al Consiliului de Stat \xc8\x99i comisar al Republicii la Angers, anima aceast\xc4\x83 misiune de creare a acestei institu\xc8\x9bii. Al\xc4\x83turi de Charles de Gaulle \xc8\x99i de Maurice Thorez, Michel Debr\xc3\xa9 este considerat ca fiind unul dintre cofondatorii ENA. \xc3\x8en mod provizoriu, a asigurat func\xc8\x9biile de director al \xc8\x98colii Na\xc8\x9bionale de Administra\xc8\x9bie.\n_START_SECTION_\nMutarea la Strasbourg\n_START_PARAGRAPH_\nSub impulsul dat de \xc3\x89dith Cresson, s-a hot\xc4\x83r\xc3\xa2t \xc3\xaen 1992 s\xc4\x83 se mute \xc8\x99coala la Strasbourg, la num\xc4\x83rul 1, de pe strada Sainte-Marguerite. \xc3\x8enainte de a primi ENA, loca\xc8\x9bia a apar\xc8\x9binut unui ordin religios militar, Hospitaliers de Saint-Jean de J\xc3\xa9rusalem, sau, pe scurt, Commanderie Saint-Jean, construit\xc4\x83 \xc3\xaen secolul al XIV-lea. Succesiv, a fost loc de comer\xc8\x9b, de diploma\xc8\x9bie, spital, iar apoi, \xc3\xaentre 1740 \xc8\x99i 1989, a fost o \xc3\xaenchisoare.'